CXII.  Ecclesiam Sanctae Mariae Pinetensem tuendam suscipit, et ejus bona ac jura confirmat.   (Laterani, Nov. 30.) [LAMI,  Eccl. Flor. Mon.,  I, 81.]
ADRIANUS episcopus, servus servorum Dei, dilectis in Christo filiis HUGONI plebano ecclesiae Beatae Mariae in Pineta, ejusque fratribus tam praesentibus quam futuris, canonice substituendis in perpetuum.
Officii nostri nos admonet et invitat auctoritas pro ecclesiarum statu satagere, et earum quieti ac tranquillitati salubriter, auxiliante Deo, providere. Eapropter, dilecti in Domino filii, vestris justis postulationibus clementer annuimus et praefatam ecclesiam, in qua divino mancipati estis obsequio, sub beati Petri et nostra protectione suscipimus et praesentis scripti privilegio communimus. Statuentes, ut quascunque possessiones, quaecunque bona in praesentiarum eadem ecclesia juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis. Ecclesiam Sancti Martini de Strata cum omnibus pertinentiis suis; ecclesiam Sanctae . . . . de castro Montis-acuti; ecclesiam Sanctae Mariae de Carpineta cum omnibus suis pertinentiis; ecclesiam Sancti Justi de Mazzaena cum omnibus suis pertinentiis; ecclesiam S. Petri in Hierusalem cum omnibus suis pertinentiis; ecclesiam Sancti Stephani de Patholatico cum omnibus pertinentiis suis; ecclesiam Sancti Laurentii de Lerose cum omnibus pertinentiis suis; ecclesiam Sancti Petri de Muliermala cum omnibus possessionibus suis; ecclesiam Sancti Martini de Bagnoio cum omnibus pertinentiis suis; ecclesiam Sancti Stephani de Bifonicae cum omnibus pertinentiis suis; ecclesiam Sancti Andreae de Lujano cum omnibus pertinentiis suis; ecclesiam Sancti Romuli de Bopsi cum omnibus pertinentiis suis; ecclesiam Sancti Martini de Caffari cum omnibus pertinentiis suis; ecclesiam Sancti Georgii de Pineta cum omnibus suis pertinentiis; ecclesiam Sancti Christophori de Strata cum omnibus possessionibus suis; ecclesiam Sanctae Christinae de Panicole cum omnibus possessionibus suis; ecclesiam Sancti Hilarii de Pitiliano cum omnibus possessionibus suis; ecclesiam Sancti Laurentii de Collina cum omnibus possessionibus suis; ecclesiam Sancti Michaelis de Daethano cum omnibus pertinentiis suis; ecclesiam Sancti Miniatis de Quintulo cum omnibus possessionibus suis, et duodecim decimales. Liceat autem vobis easdem capellas ordinare atque idoneos in eis constituere sacerdotes, qui debitam obedientiam ac reverentiam humiliter vobis exhibeant. Populus quoque, qui in plebis vestrae territorio habitaverit, quod de jure debet tam in decimis, primitiis, oblationibus, sepulturis, testamentis et vestimentis, quam in aliis rebus, sicut in privilegio beatae memoriae papae Nicolai praedecessoris nostri contineri dignoscitur, sine alicujus contradictione vobis persolvat. Adjicientes vero auctoritate apostolica prohibemus, ne infra terminos vestrae parochiae ullus omnino sine vestra et episcopi consensu ecclesiam aliquam vel hospitale construere, vel constructum alterius audeat subjicere potestati. Sed nec in coemeteriis praedictarum ecclesiarum domum quamlibet aliquis aedificare praesumat. Parochianos quoque vestros ad sepulturam nullus accipiat, nisi justitia vestra, quae sacrorum canonum vos sanctione contingit, vobis integre conservata. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed illibata omnia et integra conserventur eorum, pro quorum gubernatione ac sustentatione concessa sunt, usibus omnimodis profutura; salva sedis apostolicae auctoritate et dioecesani episcopi canonica justitia. Si qua igitur, etc. Ego Adrianus catholicae Ecclesiae episcopus. Ego Centhius Portuensis et S. Rufinae. Ego Gregorius Sabinensis episcopus. Ego Guido presb. card. tit. S. Chrysogoni. Ego Hubaldus presb. card. tit. S. Praxedis. Ego Julius presb. card. tit. S. Marcelli. Ego Manfredus presb. card. S. Savinae. Ego Bernardus. presb. card. tit. S. Clementis. Ego Octavianus presb. card. tit. S. Ceciliae. Ego Gerardus presb. card. tit. S. Stephani in Coelio Monte. Ego Joannes Sanctorum Joannis et Pauli tit. Pamachii. Ego Odo diaconus card. tit. S Georgii ad Velum Aureum. Ego Jacinthus diac. card. S. Mariae in Cosmedin. Ego Ildebrandus diac. card. S. Eustachii juxta templum Agrippae. Datum Laterani per manum Rolandi, sanctae Romanae Ecclesiae presbyteri cardinalis et cancellarii, II Kal. Decembr., indict. V, Incarnationis Dominicae anno 1156, pontificatus vero domni Adriani papae IV anno secundo.
( Mariae )